# Írásbeli szemináriumi dolgozatok követelményei

**1. Célok**

A szemináriumi dolgozat célja, hogy a hallgató elmélyüljön egy adott történeti problémában, s azt röviden, írásos formában fejtse ki. Ismerkedjen meg a téma szakirodalmával, az adott kérdés vonatkozó forrásaival és önállóan, logikus formában dolgozza fel az információkat. Az írásos szemináriumi munka fejleszti a hallgató kutatói, elemzői és fogalmazási készségét, valamint felkészít a szakdolgozat (oly távolinak tűnő, valójában nagyon is közeli) megírására is.

**2.** **Terjedelem és kivitelezés**

A dolgozat a címlapon és szakirodalmi jegyzéken kívül minimum öt gépelt oldalból álljon. Az esetleges mellékletek (képek, ábrák, források, térképek) ezt a terjedelmet tovább növelik. Times New Roman betűtípussal, 12-es betűmérettel, 1,5-ös sorközzel írjon. A felkészüléskor figyeljen arra, hogy megfeleljen az értékelés szempontjainak (ld. alább).

**3.** **Címlap**

A dolgozatot lássa el címlappal, amely tartalmazza a következő információkat: A dolgozat címe, a hallgató neve, Neptun kódja, a tanár neve, a szeminárium címe, időpontja.

**4.** **Szakirodalom**

A dolgozatot mindenképpen lássa el szakirodalmi jegyzékkel, amelyben szerepeljen a felhasznált források megjelölése, valamint minimum három (természetesen szintén felhasznált) feldolgozás (könyv vagy tanulmány) a témáról. Ezek között nem lehet enciklopédia szócikke vagy internetes anyag. Ez utóbbiak használata megengedett, de legfeljebb kiegészítő jelleggel. A szakirodalom felkutatása a hallgató feladata, de a szemináriumokon vagy a konzultációs időpontokban tanári segítséget lehet kérni.

A jegyzékben tüntesse fel a mű szerzőjét (vagy szerkesztőjét) és címét, a kiadó nevét, a kiadás helyét, idejét. Tanulmány vagy cikk esetén a szerző neve, a cikk címe mellett a folyóirat évfolyamát és számát is jelölje.

**Kötet** esetén például:

Katus László: *A középkor története.* Pannonica-Rubicon, Bp., 2000.

**Szerkesztett kötet** esetében:

Klaniczay Gábor (szerk.): *Európa ezer éve. A középkor.* I-II*.* Osiris, Bp., 2004.

**Tanulmány** vagy cikk esetében:

Hahner Péter, A “Capeting-csoda”. A királyi hatalom kiépítése. *Rubicon,* 2000/1-2.

**Forrás** esetében:

„Clarendoni Konstitúciók”. In: Sz. Jónás Ilona (szerk.): *Középkori egyetemes történeti szöveggyűjtemény.* Osiris, Bp., 1999. 253-256.

A szakirodalmat a szerzők vezetékneve szerint, ábécé sorrendben kell feltüntetni.

**5. Hivatkozás**

Szó szerinti forrásidézetek, szakirodalomból átvett érvek, nézetek, hipotézisek vagy bizonyítási eljárások említésekor utaljon rájuk láb- vagy végjegyzetben. A fenti bibliográfiai hivatkozásokon túl tüntesse fel a pontos oldalszámokat is.

Megjegyzés: *Ne idézzen a modern szakirodalomból, s ne írja le rövidítve az olvasott művek szövegét (parafrázis)! Fogalmazzon önállóan! A forrásokból mértékkel idézzen, csak akkor, ha az valóban alátámasztja a mondanivalóját!*

Ha esetleg képekkel, ábrákkal, térképekkel illusztrálja a dolgozatot, adja meg pontosan ezek forrását (azt a művet, ahol Ön találta). Minden illusztrációt lásson el címmel.

**6.** **Határidő**

A dolgozat beadásának határideje a kurzuson megbeszélt időpont, általában november, illetve április első hete.

# Írásbeli referátumok értékelési szempontjai

**1. Tartalom**

 A dolgozat tárgyalta-e a témával kapcsolatos lényeges szakmai kérdéseket?

 Sor került-e a témával kapcsolatos viták, vélemények bemutatására, és ha lehetséges ütköztetésére?

 Törekedett-e a kérdés ok-okozati összefüggéseinek feltárására, következményeinek bemutatására?

 Az összegzés során törekedett-e a szerző állásfoglalásra, véleményének szakmai érvekkel alátámasztott bemutatására?

 Sor került-e felhasznált képi illusztrációk és/vagy forrásrészletek elemzésére, bemutatására?

**2. Kifejtés módja**

 Megfelelő-e a dolgozat tagolása? Bevezetés, kifejtés ha szükséges, alfejezetekkel összegzés.

 Stilisztikai, helyesírási szempontból eléri-e a tudományos dolgozatoktól elvárt szintet?

 Logikus-e a dolgozat kifejtése?

 Törekedett-e a dolgozatban előforduló idegen kifejezések magyarázatára?

 Használt-e a szerző forrásrészleteket és/vagy képi illusztrációt?

**3. Szakirodalom, hivatkozások**

 Ismeri-e a téma minimum három releváns feldolgozását (könyv, tanulmány)?

 Mennyiben használta az újabb szakirodalmi eredményeket?

 Pontosak-e a bibliográfiai hivatkozások?

 Lábjegyzetek esetén a hivatkozás pontos-e (teljes hivatkozás és oldalszám)?

 A képi illusztrációknak van-e címe és forráshelye?

Dr. Györkös Attila